Унагъом и Мафэ хагъэунэфыкIыгъ | Адыгэ Макъ\nУнагъом и Мафэ хагъэунэфыкIыгъ\nЖъоныгъуакIэм и 15-м унагъом и Мафэ Урысыем щыхагъэунэфыкIы. АР-м и ЛIышъхьэу Къум­пIыл Мурат Интернет нэкIубгъохэмкIэ Адыгеим щыпсэухэрэм закъыфигъэзагъ, мэхьанэ­шхо зиIэ мэфэкIымкIэ къафэгушIуагъ. Ащ итхыгъэ къызэрэщиIорэмкIэ, сабыибэ зиIэ унагъохэм, илъэсыбэ зэдэзыгъэшIэгъэ зэшъхьэгъусэхэм, унагъом имэхьанэ къызгурыIоу, ащ игъэпытэн дэлэжьэрэ пстэуми мэфэкIым ишIуагъэкIэ джыри зэ гущыIэ фабэхэр апэдгъохын амал щыI.\n— Унэгъо пытэр ары общест­вэм лъапсэу иIэр. Урысыем хэхъоныгъэхэр ышIынхэр унэгъо зэгурыIожьым къыщежьэ, — къыIуагъ республикэм и ЛIы­шъхьэ. — Лъэпкъ зэфэшъхьафыбэ зыщыпсэурэ къэралыгъом ащ фэдэ унагъохэр нахьыбэ щыхъунхэмкIэ мэхьанэшхо иI.\nЖъоныгъуакIэм и 15-м унагъом и Мафэ Адыгеим Iоф­тхьэбзэ гъэшIэгъонхэмкIэ щыхагъэунэфыкIыгъ. Адыгэ Рес­публикэм IофшIэнымкIэ ыкIи социальнэ хэхъоныгъэмкIэ и Министерствэ «Всей семьей на выходной!» зыфиIорэ зэнэкъо­къур зэхищагъ. Муниципалитетхэм текIоныгъэ къащызыхьыгъэ унэгъо 18 Мыекъуапэ щызэнэкъокъугъэх.\nПстэумкIи зэнэкъокъум унэгъо 51-рэ хэлэжьагъ. Iофтхьа­бзэм пшъэрылъ шъхьаIэу иIэр унагъом имэхьанэ ныбжьыкIэ­хэм икъоу къагурыIон, уасэ фашIыным фэщэгъэнхэр ары.\nЗэнэкъокъум хэлэжьагъэхэм ацIэхэр, девизэу, эмблемэу яIэ­хэр къагъэлъэгъуагъэх, пшъэ­рылъэу IофтхьабзэмкIэ къафагъэуцугъэхэр нахь дэгъоу зэрэзэшIуахыщтым пылъыгъэх. Зэ­фэхьысыжьхэм къызэрагъэлъэгъуагъэмкIэ, Тэхъутэмыкъое районым къикIыгъэ зэшъхьэ­гъусэхэу Роман ыкIи Оксана Колесниковхэм апэрэ чIыпIэр къыдахыгъ. Кощхьэблэ районым щыщ Хьаткъо Мухьамэдрэ Нэф­сэтрэ ятIонэрэр къафагъэшъошагъ. Максим ыкIи Эльвира Раскоповхэу Мыекъопэ районым къикIыгъэхэм ящэнэрэ чIыпIэр ахьыгъ.\nХагъэунэфыкIырэ чIыпIэхэр къыдэзыхыгъэ унагъохэм кубокхэр, дипломхэр, шIухьаф­тынхэр аратыгъэх, хэлэжьэгъэ пстэуми Щытхъу тхылъхэмрэ нэпэеплъ шIухьафтынхэмрэ афа­гъэшъошагъэх.